Torstaina testataan tiheämpää metroliikennettä Espoossa – kolme neljästä metrojunasta ajaa Matinkylään asti

Metrossa kokeillaan torstain 30.8. aamu- ja iltaruuhkissa (n. klo 7–9.30 ja 14.30–18.30) liikennöintimallia, jossa joka toinen nyt Tapiolassa kääntyvistä junista jatkaa matkaansa Matinkylään asti.

Näin torstain aamu- ja iltaruuhkien aikana kolme neljästä metrojunasta ajaa myös Tapiolan länsipuolella, jossa vuoroväli on vaihtelevasti 2,5 tai 5 minuuttia. Tässä mallissa Matinkylään asti ajetaan tunnissa kuusi junaa enemmän kuin normaalisti.



Torstaina tehtävän kokeilun tarkoituksena on kerätä lisätietoa liikenteen toimivuudesta tiheämmällä vuorovälillä. Järjestelyllä selvitetään, olisiko Matinkylän lähtöjen määrää mahdollista lisätä nykyisestä. Tiheämpi liikenne on alttiimpaa häiriöille, koska junien kääntöpaikalla pelivaraa olisi nykyistä vähemmän.



Liikennettä tilaava HSL ja metroa operoiva HKL kokeilivat tiheämpää metroliikennettä Matinkylään edellisen kerran toukokuussa. Tiheämpään liikenteeseen siirtymisestä ei ole vielä tehty päätöstä.





(Kuva: Tom Toikka)



